ประชาพิจารณ์หวยชุด เปิดถามความเห็นผู้ซื้อและผู้ขาย เล็งออกชุด5ใบแบบคละเลข
สลากฯ เผยผลสำรวจเบื้องต้น 70% คนพอใจสลากรวมชุด แย้มเล็งออกชุด 5 ใบ แบบคละเลข ช่วยให้เลขไม่สวยขายหมดไปด้วย
6 เม.ย. 2561

สลากฯ เผยผลสำรวจเบื้องต้น 70% คนพอใจสลากรวมชุด แย้มเล็งออกชุด 5 ใบ แบบคละเลข ช่วยให้เลขไม่สวยขายหมดไปด้วยพ.ต.อ.บุญส่ง จันทรีศรี รองผู้อำนวยการสำนักงานสลากกินแบ่งรัฐบาล เปิดเผยว่า ขณะนี้สำนักงานสลากฯ ได้เปิดทำประชาพิจารณ์เกี่ยวกับการจัดทำสลากรวมชุดจากทั้งผู้ค้าสลาก ผู้ซื้อ และตัวแทนจำหน่ายต่างๆ มาแล้ว 5 วัน มีทั้งที่เห็นด้วยและไม่เห็นด้วย โดยฝ่ายที่เห็นด้วยนั้นมองว่าการทำสลากชุดจะตอบโจทย์ความต้องการของผู้ซื้อได้ ทำให้สลากราคาลดลง และแก้ปัญหาการรวมชุดสลากเองของผู้ค้าส่งขณะที่ฝ่ายที่ไม่เห็นด้วยกังวลว่า การออกสลากชุดจะทำให้ผู้ค้าส่งนำไปรวมชุดขายได้ง่ายขึ้น และไม่ได้ทำให้สลากราคาถูกลง ซึ่งสำนักงานสลากฯ จะสรุปความเห็นทั้งหมดเพื่อนำมาจัดทำแนวทางการออกสลากรวมชุด ทั้งในเรื่องของปริมาณการออก จำนวนชุดควรจะเป็นชุดละกี่ใบ รวมถึงวิธีการจัดจำหน่าย คาดว่าจะได้ข้อสรุปการรับฟังความคิดเห็นภายในเดือน มิ.ย. เบื้องต้นสำนักงานสลากฯ เห็นว่าการรวมชุดสลากที่เหมาะสมควรอยู่ที่ชุดละ 5 ใบ เหมาะสมกับกำลังซื้อและความต้องการของประชาชนพ.ต.อ.บุญส่ง กล่าวว่า ภายหลัง จากที่ดำเนินการออกสลากแบบรวมชุดแล้ว สำนักงานสลากฯ จะเคร่งครัดในการดำเนินการจับกุม หากมีการนำสลากรวมชุดไปขายเกินราคา เนื่องจากผู้ขายไม่มีข้ออ้างอีกแล้วว่าผู้ซื้อต้องการสลากแบบรวมชุด ทำให้ต้องนำสลากแบบใบเดี่ยวมารวม ซึ่งมีต้นทุนสูงมาขาย เนื่องจากกองพิมพ์ขายแบบรวมชุดในราคาต้นทุนให้แล้ว หากพบจะตัดโควตาทันที ขณะที่สลากแบบรวมชุดจะมีการคละเลขทั้ง 000000-999999 ซึ่งเดิมแบบใบเดี่ยวเลขดังกล่าวจะขายได้ยาก แต่ด้วยเทคนิคการพิมพ์จะทำให้สลากเลขไม่สวยสามารถจำหน่ายได้หมดแน่นอนนายธนวรรธน์ พลวิชัย โฆษกสำนักงานสลากฯ ระบุว่า การรับฟังความคิดเห็นจะใช้เวลาประมาณ 3 เดือน หากเสียงส่วนใหญ่ไม่เห็นด้วยก็พร้อมที่จะยกเลิกแนวทางการจำหน่ายสลากชุด แต่เบื้องต้นจากผู้ที่แสดงความคิดเห็นมาแล้ว กว่า 1,000 ราย พบว่าประมาณ 70% เห็นด้วยในการจำหน่ายหวยชุด พร้อมยืนยันว่ากระบวนการทั้งหมดดำเนินการแบบ 360 องศา คือเปิดให้ผู้มีส่วนได้ส่วนเสียได้ร่วมแสดงความคิดเห็น และจะมีการเปิดเผยข้อมูลทั้งหมดต่อสาธารณะนายอำนวย กลิ่นอยู่ นายกสมาคมคนพิการผู้ค้าสลาก ประเทศไทย กล่าวว่า เห็นด้วยกับการจัดทำสลากรวมชุด เพื่อให้ประชาชนได้มีทางเลือกในการ ซื้อสลากรวมชุดในราคาที่เหมาะสม เพราะเอกชนรายอื่นก็จะรวมชุดเพื่อจำหน่ายในราคาที่สูงอยู่แล้ว แต่สำนักงานสลากฯ จะต้องดูแลวิธีในการจัดการสลากรวมชุดให้เกิดความเหมาะสมมากที่สุดด้วย นอกจากนี้ต้องการให้มีการเพิ่มปริมาณการพิมพ์สลากควบคู่กับการออกสลากชุดด้วย ซึ่งถือว่าเป็นแนวทางในการแก้ไขปัญหาราคาสลากแพงได้ดีที่สุด